b'\n_START_ARTICLE_\nGimping\n_START_PARAGRAPH_\nGimping er en h\xc3\xa5ndarbeidsmetode som g\xc3\xa5r ut p\xc3\xa5 \xc3\xa5 lage remser av garn og \xc3\xa5 sette disse sammen. Slik kan man blant annet lage skjerf, sjal og grytelapper._NEWLINE_Utstyret som trengs er en gimpegaffel og en heklen\xc3\xa5l. Gimpegaffelen var tidligere formet omtrent som en U, med flat bunn. Disse kom i forskjellig bredde: 2,5 cm, 4 cm, 6cm og 8 cm. De nye er to pinner satt sammen med en regulerbar \xc2\xabavstandskloss\xc2\xbb Dette gj\xc3\xb8r gimpegaffelen mer fleksibel. P\xc3\xa5 samme pinne kan man da lage flere bredder. Det er ogs\xc3\xa5 mye lettere \xc3\xa5 ta av det ferdige arbeidet uten \xc3\xa5 m\xc3\xa5tte begynne p\xc3\xa5 nytt n\xc3\xa5r det ikke er plass til flere masker._NEWLINE_Garnet skal legges rundt pinnene og hekles sammen med fastmasker slik at det blir dannet en bord med l\xc3\xb8kker langs sidene. Det er mulig \xc3\xa5 legge fastmaskene p\xc3\xa5 en slik m\xc3\xa5te at maskene ligger mot den ene pinnen. Ved \xc3\xa5 lage flere slike, kan man f\xc3\xa5 en slags pels av garn._NEWLINE_Som regel best\xc3\xa5r et arbeide av mer enn en slik remse. For \xc3\xa5 feste disse til hverandre kan man enten dra l\xc3\xb8kker fra en remse gjennom l\xc3\xb8kker p\xc3\xa5 en annen eller hekle remsene sammen med en ny tr\xc3\xa5d.'